b'\n_START_ARTICLE_\nAsta Znidar\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nObiskovala je gimnazijo v Kranju (1927\xe2\x80\x931931) in Ljubljani (1931-1935), od 1935 je \xc5\xa1tudirala umetnostno zgodovino na Filozofski fakulteti v Ljubljani, kjer je 1950 diplomirala. \xc5\xa0tudij je ve\xc4\x8dkrat prekinila, med drugim je od 1937\xe2\x80\x931940 \xc5\xbeivela v Sarajevu in 1946\xe2\x80\x931947 v Skopju. Med nem\xc5\xa1ko okupacijo je bila 1944 v Ljubljani aretirana in zaprta do osvoboditve 1945. Med leti 1945/1946 je bila je novinarka v uredni\xc5\xa1tvu Na\xc5\xa1e \xc5\xbeene, od 1951 (honorarno od 1949) pa kustosinja v ljubljanski Narodni galeriji in 1976 stopila v pokoj, ter kot upokojenka postala sodelavka Slovenskega biografskega leksikona._NEWLINE_V zadnjem desetletju pred 2. svet. vojno je v revijah in \xc4\x8dasopisih objavljala razpolo\xc5\xbeenjske \xc4\x8drtice, pozneje pa tudi \xc4\x8drtice z vojno tematiko. Njene pesmi so predvsem razpolo\xc5\xbeenjske, ljubezenske in refleksivne, v njih pa  izpoveduje svoje razmerje do umetnosti in sveta (Zlati mrak, 1968 in Tuje pokrajine, 1982). Napisala je nekaj iger za otroke (Kralji\xc4\x8dna brez bisera, predvajano 1956). V \xc5\xa1tevilnih \xc4\x8dlankih je obravnavala \xc5\xa1tevilne teme iz slovenske umetnostne zgodovine, objavila pa je tudi ve\xc4\x8d likovnih kritik. _NEWLINE_Prevajala je iz franco\xc5\xa1\xc4\x8dine italijan\xc5\xa1\xc4\x8dine in srbohrva\xc5\xa1\xc4\x8dine ter med drugim prevedla knjigi: Zeleno \xc5\xbeito (Sidonie-Gabrielle Colette, 1962) in Umetnostni zakladi Jugoslavije (1970) ter \xc5\xa1tevilne radijske igre, ki so bile izvajane na Radiu Ljubljana, mdr.: \xc4\x8crnci (Jean Genet, 1969), \xc4\x8cakalnica (M.C. Seprum, 1970), Ne \xc5\xbeeli svojega bli\xc5\xbenjega \xc5\xbeene! (Fjodor Mihajlovi\xc4\x8d Dostojevski, 1971), Asemian, kralj (Bernard Binlin Dadie, 1972) in druge. \xc4\x8crtice iz franco\xc5\xa1\xc4\x8dine in italijan\xc5\xa1\xc4\x8dine pa je prevajala za mladinske liste (Ciciban in Pionir, 1945\xe2\x80\x931970).'